ઈશ્વરને આપણે કેવો મૂર્ખ માની લીધો છે! ઈશ્વરને આપણે કેમ ભ્રષ્ટાચારી અને લાંચરુશવત લેનારો અધિકારી માની બેઠા છીએ? ઘણા લોકો કહે છે કે હે દેવી, હે દેવ! મારું આટલું કામ કરી દેશો તો હું તમને પાંચ દીવા કરીશ અથવા આટલી સુખડીનો પ્રસાદ ચઢાવીશ, વગેરે વગેરે… ઈશ્વરને લાંચ આપવાના પ્રયત્નો પ્રાર્થનાના નામે કરવામાં આવે, એ શું ઈશ્વર નહિ સમજતો હોય? ઈશ્વરને શું પલાખાં નહિ આવડતાં હોય? એ આપણું બહુ મોટું કામ કરી નાખે અને આપણે એને માત્ર અગિયાર રૂપિયાનો પ્રસાદ ચડાવીએ એટલાથી જ એ સંતોષ માની લેશે એવું આપણે કેમ સમજીએ છીએ? ઈશ્વર આપણો પ્રસાદ કે પુરસ્કાર લીધા વગર આપણા ઉપર કૃપા નહિ જ વરસાવે એવી અશ્રદ્ધાભર્યો પ્રેમ આપણે કેમ બતાવીએ છીએ?